Wimbledon besluit oor Russiese spelersDaniil Medvedev. Foto: Paul Crock/AFP. Dit is amptelik. Spelers van Rusland en Belarus sal nie toegelaat word om by vanjaar se Wimbledon-toernooi af te slaan nie. In ’n verklaring het organiseerders van die gewilde tennistoernooi in Engeland Rusland se militêre optrede in Oekraïne veroordeel. “Ons het alles noukeurig én in konteks van ons verantwoordelikheid jeens die spelers, die gemeenskap en lede van die Britse publiek oorweeg. Gegewe die hoë profiel van Wimbledon – nie net in die Verenigde Koninkryk nie, maar ook wêreldwyd – is dit ons plig om ons deel te doen om Rusland se globale invloed deur die sterkste middele denkbaar te beperk.” Die verbod beteken dat sterspelers soos Daniil Medvedev en Andrey Rublev nie deel van die aksie sal wees nie. “In die lig van sulke onregverdige en ongekende militêre aggressie, sal dit onaanvaarbaar wees vir die Russiese regime om enige voordeel te trek uit die betrokkenheid van Russiese of Belarussiese spelers by die toernooi.” The Telegraph het vroeër berig dat daar gevrees word dat pres. Wladimir Poetin ’n aansienhupstoot kan kry indien ’n speler uit een van dié twee lande met die titel sou wegstap. “Daarom is dit, weliswaar tot ons spyt, ons voorneme om die inskrywings van Russiese en Belarussiese spelers te weier.” In reaksie op die aankondiging het Novak Djokovic, die wêreld se voorste manstennisspeler, die situasie as betreurenswaardig bestempel. Novak Djokovic. Foto: Peter Nicholls/AFP. “Ek sal altyd oorlog veroordeel; ek was immers self ’n kind in ’n oorloggeteisterde gebied. Ek weet hoeveel emosionele trauma dit veroorsaak. In Serwië is ons almal maar net te bewus van wat in 1999 gebeur het, terwyl daar in die onlangse geskiedenis baie oorloë in die Balkan-omgewing was. “As speler kan ek egter nie hierdie besluit van Wimbledon ondersteun nie; ek dink trouens dat dit malligheid is. Die spelers het immers niks met die oorlog uit te waai nie; wanneer politiek met sport inmeng, is die uiteinde nooit goed nie,” het die Serwiese ster gesê. Die 26-jarige Medvedev het ook al vantevore vir vrede gepleit nadat Rusland Oekraïne ingeval het. Hy het ná die eindstryd van die Australiese Ope ’n storie oor sy kinderjare vertel en hoe hy van tennisglorie gedroom het. “Vandag wil ek egter namens elke kind in die wêreld praat. Hulle het soveel drome en nuwe dinge om te ervaar; daarom vra ek vir vrede in die wêreld en vrede tussen lande. “Kinders het ongelooflike vertroue en hulle is so onskuldig – hulle glo in mense, in liefde, vryheid en regverdigheid. Kom ons staan saam en wys vir hulle dat dit inderdaad so is, want kinders moet nooit ophou droom nie.” Statement regarding Russian and Belarusian individuals at The Championships 2022. — Wimbledon (@Wimbledon) April 20, 2022